Siekte verhoed Ramaphosa om na DRK te reisPresident Cyril Ramaphosa(Oktober 2018) Foto: Kopano Tlape/GCIS Die presidensie het Dinsdag laat hoor dat pres. Cyril Ramaphosa ŉ reis na die Demokratiese Republiek van die Kongo (DRK) uitgestel het nadat hy met boonstelugweg-infeksie gediagnoseer is. Khusela Diko, Ramaphosa se woordvoerder, het Dinsdag in ŉ verklaring gesê Ramaphosa en pres. Joseph Kabila van die DRK sal in ŉ latere stadium ooreenkomste bekragtig wat tussen die twee lande gemaak is tydens die 11de sessie van die binasionale kommissie (BNK) wat tans aan die gang is in Kinshasa. “Die president sou Maandag 15 Oktober na Kinshasa gereis het, maar is deur dokters aangeraai om eers van ŉ boonstelugweg-infeksie te herstel voor hy so ver reis. Die president ontvang mediese behandeling en herstel goed,” het Diko gesê. Volgens Diko is die Suid-Afrikaanse regering in gesprek met die regering van die DRK rakende die verandering in Ramaphosa se skedule.